Forslag til Rådets forordning (EF) om ændring af forordning (EØF) nr. 2332/92 om mousserende vine fremstillet i Fællesskabet (96/C 74/13) KOM(95) 744 endelig udg. - 96/0008(CNS)

(Forelagt af Kommissionen den 15. januar 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I henhold til artikel 17, stk. 3, i Rådets forordning (EØF) nr. 2332/92 (1), senest ændret ved forordning (EF) nr. 1547/95 (2) kan Rådet ændre varigheden af gæringen med henblik på at gøre cuvéen mousserende og af cuvéens lagring på bærmen som anført i nævnte artikels stk. 2 på en måde, der er forenelig med den videnskabelige erfaring og den teknologiske udvikling;

i betragtning af de videnskabelige resultater og den teknologiske udviklings nuværende stade er det ikke berettiget at fastsætte forskellige varigheder for cuvéens gæring og cuvéens lagring på bærmen efter de forskellige anvendte gæringsmetoder; der bør derfor foreslås en ensartet minimumsvarighed for de forskellige metoder;

artikel 14, stk. 2, i forordning (EØF) nr. 2332/92 åbner mulighed for, at medlemsstaterne undtagelsesvis indtil den 31. december 1995 kan tillade, at en mkvbd fremstilles ved, at der tilsættes et eller flere vinprodukter, der ikke stammer fra det bestemte dyrkningsområde, hvis navn den mousserende vin bærer; denne periode har vist sig at være for kort til, at de erhvervsdrivende i nogle bestemte dyrkningsområder kan tilpasse sig de nye tekniske krav; perioden bør derfor forlænges; da denne undtagelse kun vedrører bestemte tilfælde, bør der indføres en ordning med udtrykkelig tilladelse, og navnene på disse dyrkningsområder bør opregnes i gennemførelsesbestemmelserne -

UDSTEDT FØLGENDE FORORDNING:

Artikel 1

I forordning (EØF) nr. 2332/92 foretages følgende ændringer:

1. I artikel 14, stk. 2, første afsnit, affattes det første punktum således:

»Uanset stk. 1, første led, kan producentmedlemsstaten, når der er tale om en traditionel praksis, som er underlagt særlige bestemmelser i denne medlemsstat, og under forudsætning af, at der føres passende kontrol, indtil den 31. august 1998 udtrykkeligt tillade, at en mkvbd, der er anført på en fortegnelse, der skal udarbejdes efter proceduren i artikel 83 i forordning (EØF) nr. 822/87, fremstilles ved, at der til basisproduktet for denne vin tilsættes et eller flere vinprodukter, der ikke stammer fra det bestemmte dyrkningsområde, hvis navn vinen bærer, forudsat:«.

2. Artikel 17, stk. 2, affattes således:

»2. Varigheden af gæringen med henblik på at gøre cuvéen mousserende og varigheden af cuvéens lagring på bærmen skal mindst være 90 dage.«

3. Artikel 17, stk. 3, udgår.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 231 af 13. 8. 1992, s. 1.

(2) EFT nr. L 148 af 30. 6. 1995, s. 15.